**ПРОГРАМА ЗА РАБОТА НА**

**ЦЕНТАР ЗА ПОДДРШКА НА ЗГРИЖУВАЧКИ СЕМЕЈСТВА-БИТОЛА ЗА 2023 ГОДИНА**

**Битола, декември 2022**

Содржина

1. Вовед
2. Законски надлежности и внатрешна организација на работа
3. Цели за развој на Центарот за поддршка на згрижувачките семејства
4. Активности на Центарот за поддршка на згрижувачки семејства
5. Просторно-технички капацитети
6. Структура на кадрот/кадровски капацитети и стручно усовршување на кадарот
7. Соработка со заинтересираните страни и развој на мрежата на соработка
8. Интерна контрола на вработените
9. Издавачка дејност
10. Евиденција и документација
11. Финансирање/спроведување на план за јавни набавки
12. Очекувани резулати и можни ризици

**1. Вовед**

Програмата за работа на Центарот за поддршка на згрижувачки семејства како организационен дел во рамки на ЈУ ,,Дом за доенчиња и мали деца”-Битола е изработена во согласност со сите законски и подзаконски акти (Закон за социјална заштита ; Закон за семејство; Закон за заштита на децата ; Закон за правда на децата;) кои се однесуваат на заштита на сите категории кои може да бидат корисници на услугата сместување во згрижувачко семејство ( дете без родители и/или родителска грижа, дете во ризик, дете во судир со законот, дете-жртва на семејно насилство, дете/лице со попреченост и старо лице). При подготовката на програмата е земена во предвид и Националната стратегија за деинституционализација на Република Македонија ,,Тимјаник” 2018-2027, како и други национални и меѓународни документи меѓу кои :

- Конвенција за правата на детето на ОН ;

- Конвенција за правата на лицата со попреченост на ОН;

- Водич на ОН за алтернативна грижа за деца;

- Етички кодекс за стручните работници во дејноста на социјалната заштита ;

- Стандарди и процедури за постапување на стручните работници во Центарот за социјална работа и Центарот за поддршка на згрижувачки семејства при спроведување активности со згрижувачко семејство и сместување на корисник во згрижувачко семејство;

- Правилник за поблиските критериуми за избор на згрижувачко семејство, видот и бројот на корисниците кои можат да се сместат во едно згрижувачко семејство и стандардите за давањето на услугата според видот на згрижувањето, Нормативите и стандардите за вршење на дејноста на Центарот за поддршка на згрижувачки семејства, за простор, средства, кадри и начинот на водење на евиденцијата и потребната документација за згрижувачките семејства;

- Прирачник со насоки и стандарди за унапредување на процесот на згрижување;

- Искуствата и знаењата на стручниот тим во рамките на професионалниот развој стекнати во текот на изминатата година;

**2. Законски надлежности и внатрешна организација**

Центарот за поддршка на згрижувачките семејства согласно одредбите утврдени со Законот за социјална заштита е надлежен за Пелагониски и Југозападен плански регион преку спроведување на следните активности :

- развој на мрежа на згрижувачки семејства преку промоција и популаризирање на услугата згрижување во семејство;

- подготовка, проценка и обука на потенцијални згрижувачки семејства согласно претходно изготвена Програма од Центарот за поддршка на згрижувачки семејства одобрена од ЈУ Завод за социјални дејности- Скопје;

- следење и поддршка на постојните згрижувачки семејства и сместените корисници.

Центарот за поддршка на згрижувачки семејства е организационен дел во рамки на ЈУ ,,Дом за доенчиња и мали деца”-Битола.

**Визија**

Силни, зајакнати и функционални згрижувачки семејства кои обезбедуваат безбедна, сигурна ,топла, стимулативна семејна средина прилагодена на индивидуалните потреби на децата/лицата во згрижувачки семејства што дава можност за вградување на личните искуства во нивниот иден раст и развој и што е основа за достоен, исполнет и среќен живот на сите деца и лица во ризик, живот каков што заслужува секој поединец во општеството.

**Мисија**

Градење, зацрврстување, унапредување и афирмација на сместувањето во згрижувачки семејства како најсоодветна форма на заштита на деца и лица во ризик која е најблиска до биолошкото семејство, и која ќе создаде сигурни, безбедни услови за живот, оптимален раст и развој, осамостојување и функционално интегрирање во општеството.

**3.Цели за развој на Центарот за поддршка на згрижувачки семејства**

**ОПШТА ЦЕЛ**

Една од основните и општите цели на Центарот е проширување на мрежата на згрижувачки семејства во регионот под надлежност и воспоставување/градење и испорака на квалитетен систем на поддршка на згрижувачките семејства кој ќе им помогне во зајакнување на нивните капацитети, надоградување и усовршување на нивните способности , вештини и знаења, нивно сензибилизирање и разбирање на потребите на сместените деца/лица, а сето тоа ќе придонесе за обезбедување на ефикасен и квалитетен начин на грижа и поддршка за истите.

**СПЕЦИФИЧНИ ЦЕЛИ**

Во делокругот на специфичните цели, Центарот за поддршка на згрижувачки семејства ќе се стреми кон остварување на следното:

-зголемување на бројот на згрижувачки семејства преку активностите за анимирање на јавноста за услугата сместување во згрижувачко семејство;

- квалитетна селекција и регрутација на згрижувачки семејства преку спроведување на Програмата за подготовка, проценка и обука на згрижувачки семејства;

- квалитетна грижа и поддршка на згрижувачките семејства преку спроведување на Програмата за следење на квалитетот на грижа и поддршка на згрижувачките семејства;

- континуирана ефективна и конструктивна соработка со Центрите за социјална работа како и други релевантни институции.

- градење на мрежа за ефективна и конструктивна соработка и поддршка на згрижувањето со релевантини чинители од различни области во рамки на локалната средина;

- унапредување и јакнење на професоналните и стручни капацитети на вработените во Центарот за поддршка.

**4.Активности на Центарот за поддршка на згрижувачки семејства**

Центарот за поддршка на згрижувачки семејства во текот на 2023 година ќе работи на остварување на три вида активности:

**4.1.** **Активности за информирање,** **популаризирање и анимирање на јавноста за формата на згрижувачко семејство**

Центарот за поддршка на згрижувачки семејства Битола (ЦПЗС) во текот на наредната 2023 год. ќе продолжи со реалзиација на активности за информирање, промовирање и популаризирање на формата на згрижувачко семејство во општините за кои е надлежна ( Битола, Прилеп, Д. Хисар, Крушево, Кичево, М. Брод, Дебар, Струга, Охрид и Ресен).

Постоечкиот број на згрижувачки семејства во општините под надлежност на ЦПЗС Битола не ги задоволува во целост потребите за згрижување и налага зголемување на истиот. Потребата за тоа е уште повеќе нагласена имајќи ги во предвид следните специфики на згрижувачите од регионот, - дека над 20% од згрижувачите се на возраст од 60 и повеќе години , а 64 % од сместените деца/лица во семејствата се со попреченост . Реализицијта на планот од претходната 2022 год. со која бројот на згрижувачки семејства се зголеми за 9 нови, и покрај тековните предивизици претставува добра основа и импулс за продолжување и зголемување на бројот и во 2023 год. Целта за 2023 год. ќе биде да се зголеми бројот на згрижувачки семејства за најмалку 10 нови, , но и за прв пат да се воспостави барем едно интервентно згрижувачко семејство во овој регион.

Во рамки на Програмата за информирање, популаризирање и анимирање на јавноста на локално ниво се планирани неколку видови на различни активности и тоа: продолжување на кампања, воспоставување на веб-страна , трибини, инфо-средби, информативни настапи на локални телевизии, печатење на информативни флаери, информации во локални весници, воспоставување на мрежа на соработка и поддршка на згрижувачките семејства на локално ниво ( ЦВ, локална самоуправа, здравствени установи, воспитно-образовни установи и бизнис заедница итн.) постирање на информации преку социјални медиуми ( фејсбук), одбележување на Денот на згрижувачкото семејство 1-ви Јуни и донаторски активности. Општествено одговорните установи и фирми кои донирале за ЦПЗС, ќе станат пријатели на Центарот и ќе бидат објавени на веб страната и фејсбук страната .

Целната група која ќе биде опфатена во информирањето и анимирањето ќе биде разнолика, зошто и децата / лицата на кои им е потребно згрижување впрочем доаѓаат од сите слоеви од заедницата. Имено, инфо -средбите и трибините ќе бидат направени во Локалните самоуправи, во Општинските социјални совети, со групи на невработени жени во одредена старосна граница, со локални Здруженија на жени од различна етничка припадност, со женски форуми на политички партии и со граѓански и невладини организации. При тоа , акцентот ќе биде ставен на Битола , (а ќе се направат промоции и во општините Новаци и Могила кои спаѓаат во месно надлежниот ЦСР Битола), потоа Ресен, Дебар, Кичево, Охрид и Струга како места со најмал број на згрижувачки семејства, а во кои може да се искористи веќе постоечката и изградена мрежа на регионални и/или локални институции за поддршка (игротеки, градинки, училишта, спортски, рекреативни и културни центри, здравстени домови, болници, дневни центри, ресурсни центри за деца со попреченост и др.).

**4.2. Активности насочени кон згрижувачките семејства**

**4.2.1.** **Активности за** **подготовка, обука и проценка на потенцијални згрижувачки семејства**

Центарот за поддршка на згрижувачки семејства Битола ќе спроведе активности насочени кон регрутацијата на потенцијални згрижувачки семејства, подготовка и проценка преку испорака на обука и сертифицирање, како и понатамошно следење и унапредување на квалитетот на грижата и негата што ја пружаат згрижувачите нивно преку континуирано стручно усовршување.

ЦПЗС започна со реализација на веќе изготвената Програма за подготовка, обука и проценка на потенцијални згрижувачки семејства. Во текот на 2023 година ЦПЗС ќе започне со реализација на одобрена и унифицирана специјализирана обука наменета за специјализирани згрижувачки семејства (деца/лица со попреченост, деца во ризик и деца во судир со законот, деца жртви на семејно насилство) креирана од страна на УНИЦЕФ.

За спроведување на проценка на потенцијални згрижувачки семејства ќе се реализираат следните активности во времетраење од најмалку седум недели до три месеци, со можност за прилагодување во зависност од бројот и структурата на групата на потенцијални згрижувачи, распределени во агенда:

Во првата недела

* Анализа на документација
* Интервју со потенцијалните згрижувачи (информативна средба)

Втора недела, еден ден

* Увид во домот и интервју со членовите на потенцијалното згрижувачко семејство

Трета ,четврта и петта и шеста недела

* Програмата за обука, која ќе се состои од три сесии, распоредени во три последователни недели со динамика од еден работен ден во текот на неделата во времетраење од 5 часа. Во текот на реализација на обуката истовремено се врши и проценка на подобноста на згрижувачкото семејство.
* Издавање на сертификат за помината обука.

Седма недела

* Изготвување на Извештај за подобност на згрижувачко семејство. По изготвувањето на Извештајот истиот се праќа до ЦСР од каде што е испратено Барањето за згрижувачко семејство.

На веќе постоечките згрижувачки семејства, согласно Планот за поддршка на корисник на згрижувачкото семејство и утврдените потреби за јакнење на одредени компетенции на згрижувачите, во зависност од човечките ресурси и техничките можности на Центарот ЦПЗС, ќе им испорача дополнителни задолжителни обуки во времетрање од 10 часа во текот на календарската година.

**4.2.2. Активности за поддршка на згрижувачките семејствa и следење на квалитетот на згрижување**

Во рамки на Активности за поддршка на згрижувачките семејстa и следење на квалитетот на згрижување, ЦПЗС врз основа на направените увиди и интервјуа со згрижувачките семејства и врз основа на Индивидуалните планови за корисник (за згрижено дете / лице) изготвени од страна на надлжените ЦСР, изготвува План за поддршка и мерки на заштита на корисник (згрижувачко семејство).

Планот за поддршка и мерки на заштита на корисник (згрижувачко семејство) е дел од стручната документација која ја изготвува стручниот работник во ЦПЗС и е водич по кој ќе се реализираат зацртаните активности за следење и поддршка на згрижувачкото семејство. Планот се ревидира по потреба секогаш кога стручниот работник утврди дека е потребно истиот да се надополни со други активности, доколку во семејството настанала промена (прием на друго дете/лице, заминување на дете/лице и сл. ).

Поддршка на згрижувачките семејства ќе се одвива и ќе се однесува на следните активности и области:

* спроведување на советодавни услуги;
* психо-социјална поддршка;
* едукативни програми за подобрување на компетенциите на згрижувачите за поддршка на развојот на децата/лицата;
* индивидуална поддршка за корисникот и згрижувачкото семејство и работа за надминување на проблемите;
* координирање на мрежата за социјална поддршка за корисникот и згрижувачките семејства;
* материјална поддршка;
* други форми на поддршка според потребите на корисникот и на згрижувачкото семејство.

Со цел следење на квалитетот на згрижување, стручните работници од ЦПЗСќе го следат постигнувањето на целите на згрижување согласно изготвениот План за поддршка и мерки на заштита на корисник преку посети ( увиди ) на згрижувачките семејства. Согласно Стандардите и процедурите на ЦПЗС , а во зависност од човечките ресурси и техничките можности на Центарот, ќе се направат обиди посетите да се реализираат еднаш квартално, а почесто при новонастанати промени во згрижувачкото семејство.

Информацијата за реализираните активности од направените посети (увиди) се евидентираат во соодветната документација која ја води ЦПЗС и по потреба се изготвуваат Извештаи кои се праќаат до надлежните ЦСР со препораки за конкретни мерки и активности во интерес на згрженото дете/ лице.

**4.3 Активности насочени кон сместените корисници во згрижувачките семејства**

Во рамки на активностите насочени кон сместените корисници во згрижувачките семејства, Центарот за поддршка на згрижувачки семејства во текот на 2023год. ќе реализира континуирана соработка со Центрите за социјална работа во делот на избор на соодветно згрижувачко семејство за одреден корисник, во процесот на сместување на корисникот во згрижувачко семејство (ЦПЗС го подготвува згрижувачкото семејство за сместување на корисникот, а ЦСР го подготвува корисникот за негово сместување) и во процесот на престанок на сместувањето во згрижувачкото семејство ( ЦПЗС го подготвува семејството за напуштање на корисникот, а ЦСР го подготвува самиот корисник за напуштање на семејството). Редовната соработка со Центрите за социјална работа ќе продолжи и во делот на следење на квалитетот на грижа за сместените корисници преку претходно утврдената динамика на увиди во семејствата, после кои Центарот за поддршка на згрижувачки семејства изготвува извештаи кои по потреба ќе ги праќа до надлежните центри со препораки за конкретни мерки за сместените корисници.

**5. Просторно-технички капацитети**

Центарот за поддршка на згрижувачки семејства се наоѓа на ул „Младински Бригади“ бр. 2 , во просториите на ЈУ „Дом за доенчиња и мали деца“ Битола.

ЦПЗС e лоциран во урбана средина каде постои развиени сообраќајна и друга инфраструктура и комуникациски врски со Центар за социјална работа. Се наоѓа во близина на предучилишни, училишни и здравствени институции и Дневен центар и дава можност за редовни контакти со згрижувачките семејства и сместените корисници.

Објектот е лесно пристапен и овозможува непречен пристап за пешаци и возила. Има одредена површина за дворно место и е приклучен на електрична, водоводна и канализациска мрежа.

ЦПЗС раполага со:

* Простории за стручни лица
* Просторија за индивидуална работа
* Просторија за групна работа со корисници
* Просторија за игра за деца
* ЦПЗС користи санитарно – хигиенската просторија во рамки на објектот на ЈУ,,Дом За доенчиња”-Битола

Со цел поголема видливост и промоција на ЦПЗС, ќе биде ставена во функција веб страна на Центри за поддршка на згрижувачки семејства поддржана од УНИЦЕФ и ќе се започне со постирање на основни и тековни информации од делокругот на работата на истиот преку редовно ажуриранње . Со цел воспоставување на основни услови за работа и непречено функционирање на Центарот ќе биде неопходно соодветно техничко опремување со најмалку два принтери/ скенери/ копири, лап-топ, флип-чарт, проектор и платно за проектирање, како и посебно службено возило за реализација на бројните работни активности на терен во двата рефиони од надлежност.

**6.Структура на кадрот/кадровски капацитети и стручно усовршување на кадарот**

При отварањето на ЦПЗС во јули 2021 год. беа вработени четири стручни лица (психолог, социјален работник, дефектолог и педагог). Но, во текот на цела 2022 год. ЦПЗС поради користење на *Мерки и препораки за заштита и превенција од Ковид-19* и породилно отсуство , кое ќе продолжи и во 2023 год., ЦПЗС функционираше без еден стручен работник. Во последниот квартал на 2022 година, заради престанок на работниот однос, од ЦПЗС замина уште еден стручен работник. Со тоа, капацитети на Центарот беа сведени на само два стручни работници, - социјалне работник и псиголог. Со цел тековно функционирање на истиот, во некои од активностите беа вклчучени и три стручни работници од организационите единици на ЈУ ,,Дом за доенчиња и мали деца “-Битола. Со оглед на тоа дека истото е само времено решение, а имајќи ги во предвид Нормативите и стандардите за вршење на дејноста на Центарот за поддршка на згрижувачки семејства, ( Службен весник на РСМ бр.288 од 03.12.2020) во текот на 2023 год. неопходно потребно е соодветно планирање на трајно решение и реализација на истото за целосно екипирање на оперативен тим на ЦПЗС Битола со зголемување на бројот на стручни лица, со што ќе се овозможи оптимална функционалност, ефективност и ефикасност во реализацијата на задачите и активностите од делокругот на неговата работа.

Со цел зајакнување на професионалните капацитети, стручните работници на ЦПЗС во текот на 2022 год. активно учествуваа во неколку обуки (Развој на капацитетот на системот за згрижување, Мотивациско интервју и Траума-информирана грижа и Конференција за размена на знаења и практики помеѓу стручни лица од Австрија и Северна Македонија на тема згрижување и згрижувачки семејства). Стручното усовршување и надградување на вработените на ЦПЗС ќе продолжи и во текот на 2023 год.

**7. Соработка со заинтересирани страни и развој на мрежа за соработка**

Во насока на реализирање на програмските активности и задачи, Центарот за поддршка на згрижувачки семејства во текот на годината ќе соработува со бројни институции и организации. Покрај редовната континуирана соработка со Центрите за социјална работа надлежни за корисниците сместени во згрижувачките семејства, Центарот за поддршка на згрижувачки семејства во рамки на активностите предвидени за пошироко информирање и запознавање на јавноста за формата згрижувачко семејство ќе биде фокусиран на остварување контакти со претставници на: локалните самоуправи, Општинските социјални совети, локални Здруженија на жени од различна етничка припадност, женски форуми на политички партии, граѓански и невладини организации, локални јавни установи и локални компании, месни заедници, здравствени институции, библиотеки, центри за вработување, бизнис заедници итн.

Соработката со ЈУ Завод за социјални дејности – Скопје и понатаму ќе продолжи преку консултации и стручна помош и поддршка на стручните работници во вршење на дејноста во Центарот.

**8. Интерна контрола на вработените**

Со оглед на тоа дека ЦПЗС не располага со супервизор на стручната работа, (согласно Нормативите и стандардите за вршење на дејноста), интерната контрола на вработените по однос на останатите активности ќе биде реализирана од страна на раководното лице на установата во чии рамки функционира Центарот за поддршка.

**9.Издавачка дејност**

Во текот на 2023 год., активностите на ЦПЗС во делот на издавачката дејност директно ќе зависат од одобрените средства од буџетот на установата чиј составен дел е и Центарот.

**10.Евиденција и документација**

Во склоп на предвидените активности и задачи на Центарот за поддршка на згрижувачки семејства за 2023 година се вбројува и евиденцијата за згрижувачките семејства и документацијата која Центарот ќе ја изготвува согласно ,,Стандардите и процедурите за постапување на стручните работници во Центарот за социјална работа и Центарот за поддршка на згрижувачки семејства , при спроведување активности со згрижувачко семејство и сместување на корисник во згрижувачко семејство ‘’. Центарот за поддршка на згрижувачки семејства има воспоставен начин на водење електронска евиденција за бројот и видот на згрижувачки семејства со сите потребни податоци за згрижувачките семејства, како и за бројот и видот на сместени корисници во семејствата со сите потребни информации за сместените корисници преку:

- Регистар за згрижувачки семејства ;

- Регистар на сместени лица во згрижувачки семејства.

Наведените регистри ЦПЗС и во текот на 2023 год. ќе продолжи да ги ажурира со сите настанати промени во текот на годината.

Стручната документација која Центарот ќе ја изготвува при спроведувањето на своите активности во сите фази од својата работа(подготовка, проценка и обука, следење на квалитетот на грижа во згрижувачките семејства итн.) се состои од:

- Извештај од проценка на општата подобност на потенцијалните згрижувачи;

- План за поддршка и мерки на заштита на корисникот (згрижувачкото семејство);

- Извештај од увид на згрижувачкото семејство;

- Лист за следење на корисник.

**11.Финансирање/спроведување на план за јавни набавки**

Реализирање на активостите на ЦПЗС Битола се во директна зависност од средствата кои ќе бидат обезбедени согласно Финансискиот план за 2023 год. на Установата.

**12.Очекувани резулати и можни ризици**

* Преку реализацијата на Програмата за популаризирање и анимирање на јавноста се очекувазголемен интерес за формата сместување во згрижувачко семејство и зголемен број на пријавени потенцијални згрижувачки семејства;
* Преку реалзиацијата на Програмата за подготвка, проценка и обука се очекува создавање на нови згрижувачки семејства;
* Преку Програмата за поддршка на згрижувачките семејствa и следење на квалитетот на згрижување се очекува јакнење на постоечките згрижувачки семејства преку редовни и вонредни посети, комуникација и соработка како член на професионален тим, професионална поддршка, дополнителни задолжителни обуки во текот на календарската година;
* Јакнење на функционалната соработка на ЦПЗС, ЦСР и згрижувачките семејства како членови на професионален тим ;
* Проширување и јакнење на мрежата на соработка на ЦПЗС со институции и организации на локално ниво;
* Зајакнати професионални капацитети на стручните работници на ЦПЗС преку професионално усовршување и обуки;

Реалните закани и ризици по реализација на погоре наведените очекувања како и целосното и квалитетно остварување на Годишната програма за работа на ЦПЗС за 2023 год. се директно зависни од реализацијата на планот за организациско и структурно екипирање, техничко опремување како и наменските средства за ЦПЗС од буџетот на Установата .

Битола,

29.12.2022

Изработиле: ВД Директор

Јасминка Кочанковска, психолог Анета Талевска

Елена Јовчевска, социјален работник